लुधियाना. दोराहा के पास गांव राजगढ़ में सिधवां नहर पर बन रहा 2.5 मेगावॉट क्षमता वाला सोलर पावर प्लांट अप्रैल से काम शुरू कर देगा। प्रोजेक्ट से रोजाना करीब 3000 घरों को बिजली दी जा सकती है। दावा है कि नहर में करीब 1.3 किमी.लंबाई में लगने वाला ये सोलर पावर प्रोजेक्ट विश्व का पहला ऐसा प्रोजेक्ट है जो रोजाना ढाई मेगावॉट बिजली पैदा करेगा। इस प्रोजेक्ट से पैदा होने वाली बिजली पावरकॉम को दी जाएगी।
पंजाब एनर्जी डेवलपमेंट एजेंसी (पेडा) की ओर से ये प्रोजेक्ट दिल्ली की सैम सोलर प्राइवेट लिमिटेड कंपनी को दिया गया है। इस प्रोजेक्ट का नहर में बेस तैयार करने का सिविल वर्क पूरा हो चुका है और अब इन पर पैनल रखने का काम शुरू कर दिया गया है। इस पावर प्लांट में कुल 8 हजार पैनल रखे जाने हैं, जिन्हें खासतौर पर सिंगापुर से मंगवाया जा रहा है।
बिल्ट, ऑपरेट सिस्टम के तहत बनाए जा रहे इस प्रोजेक्ट से पैदा होने वाली बिजली के लिए पावरकॉम से 25 साल का करार हो चुका है और मार्च के अंत तक ये प्रोजेक्ट कंप्लीट कर लिया जाएगा। इससे पहले गुजरात की नर्मदा नहर में करीब 750 मीटर लंबाई में लगे एक मेगावॉट की क्षमता वाले सोलर पावर प्लांट में नहर के दोनों किनारों का इस्तेमाल किया गया था।
सैम सोलर प्राइवेट लिमिटेड दिल्ली के साइट इंजीनियर अक्षय शर्मा के मुताबिक इस प्रोजेक्ट का काम मार्च के अंत तक पूरा कर लिया जाएगा। ये प्लांट सीधे पावरकॉम की ग्रिड से जुड़ा हुआ है और रोजाना पैदा होने वाली बिजली सीधे पावरकॉम को ट्रांसफर होती रहेगी। उन्होंने दावा जताया कि नहर में बनने वाला विश्व का ये पहला ऐसा प्रोजेक्ट है जो रोजाना 2.50 मेगावॉट बिजली पैदा करेगा।
पंजाब में जमीनें महंगी, इसलिए नहर में लगाया प्रोजेक्ट
पंजाब में जमीन की कीमतें महंगी हो गई हैं और अधिक क्षमता वाले सोलर पावर प्रोजेक्ट के लिए एकड़ों के लिहाज से जमीन एक्वायर करना पेडा के लिए बेहद कठिन हो गया है। इसीलिए पंजाब नहरी महकमा अपनी नहरी जमीन पेडा को 1.5 लाख रुपए प्रति साल प्रति मेगावॉट के लिहाज से ट्रांसफर की है। कैनाल सोलर पावर प्रोजेक्ट के लिए केंद्र की ओर से जारी रियायतों से ऐसे प्रोजेक्टों में 30 फीसदी कम खर्च आता है। पेडा ऐसा ही दूसरा सोलर पावर प्रोजेक्ट संगरूर की घग्गर ब्रांच पर भी लगा रहा है।
hin_Deva hin_Deva hin_Deva hin_Deva hin_Deva hin_Deva